《哭彦康次德裕韵》
宋代·周孚

力学世不售，甘心委埃尘。悠悠长夜台，一往不愿晨。

虽过贾谊年，竟似黔娄贫。施施者谁子，佩玉拖朝绅。

交游能几何，又复失此人。妙语不可继，老怀向谁亲。

忆昔共艰阨，我躯犹子身。右毂忽尔摧，此去良苦辛。

岂无堂堂交，政恐难与仁。载歌黄鸟诗，老泪淋衣巾。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。